Cătălina Gherasim, o tânără de 25 de ani din satul Hulubeşti, comuna Pomârla, judeţul Botoşani, provine dintr-o familie cu o situaţie financiară modestă, a cunoscut de-a lungul anilor greutăţile materiale, dar ambiţia şi un proiect pe fonduri europene au ajutat-o până la urmă să îşi deschidă o mică afacere: o mică patiserie, în care produce şi vinde pizza, gogoşi sau covrigi. Între timp, faima produselor a ajuns în tot judeţul.

„Am fost o singură dată la Pomârla cu treabă. Acolo am gustat pizza la o brutărie locală. Mi-a plăcut atât de mult că am adus şi acasă. Soţiei i-a plăcut la rândul ei atât de mult încât m-a trimis la sfârşitul săptămânii să mai aduc. Au gustat şi prietenii“, spune Ştefan, un tânăr din municipiul Botoşani.

O afacere pornită din nimic

„Este o familie foarte modestă financiar. Cătălina trăia doar cu mama şi cu sora sa. Doar ele. A pornit de la nimic. Tocmai de aceea eu o consider o poveste cu adevărat de succes“, spune Dumitru Chelaru, primarul comunei Pomârla. Pentru a se întreţine şi pentru a-şi ajuta familia, Cătălina a început să muncească imediat ce a terminat liceul. Făcea naveta de la Pomârla în municipiul Dorohoi, la aproximativ 20 de kilometri.

„Am lucrat în domeniul alimentaţiei publice, la un restaurant-pizzerie. Şi acolo am învăţat cum să prepar pizza, am văzut cam se ce cere. Mi s-a părut rentabil şi mi-aş fi dorit să am propria mea pizzerie. Dar atunci era doar un vis nebunesc, irealizabil“, spune Cătălina Gherasim. După câţiva ani de muncă grea şi navetă, tânăra a aflat de la primărie că există un program prin care se pot obţine fonduri pentru deschiderea unei afaceri. „Nu ştiam mare lucru despre aşa ceva. Credeam oricum că nu am nicio şansă. Eu, să deschid o afacere? Mi se părea ceva de vis. Şi mai ales la ţară. Cui îi spuneam, râdea. Cu toate acestea m-am hotărât într-o zi să încerc, doream mult să fac ceva cu adevărat pentru mine. Am apelat la un consultant, m-a ajutat şi m-am trezit că am fost acceptată. Nu-mi venea să cred, nu ştiam ce să fac. Mă apucase şi teama, dar am zis că trebuie să încerc, mai ales că visul meu devenea realitate“, spune Cătălina Gherasim.